P. Dei gracia Francorum rex, notum facimus universis presentibus et futuris nos quasdam vidisse litteras quarum tenor sequitur in hec verba: In nomine sancte et individue Trinitatis, amen. Ego Guido de Tociaco, dominus Bacerne et Petre-Pertusie, miles, notum facio universis tam presentibus quam futuris, quod ego quandam consuetudinem que manusmortua vulgariter appellatur, parum mihi et heredibus meis utilem, urgente necessitate mea et pro debitis meis persolvendis et reddendis, ac etiam pro aliis negotiis meis utiliter expediendum, quam consuetudinem habebam in terra et justicia mea de Vermentone, tam in dicta villa de Vermentone, quam extra villam, in finagio et justicia ipsius ville, omnibus burgensibus meis de Vermentone et omnibus aliis ibi possessiones habentibus et eorum heredibus seu successoribus eorumdem, vendidi et omnino in perpetuum quittavi et remisi eisdem, pro quindecim denariis turonensibus de qualibet libra michi una vice tantummodo persolvendum, secundum appreciationem valoris possessionum eorumdem burgensium, sitarum in dominio et finagio meis de Vermentone, factam per quatuor probos homines de Vermentone, a me ex una parte et a dictis burgensibus ex altera electos, quam appreciationem a dictis quatuor probis hominibus super dictis possessionibus factam, ego et dicti burgenses ratam, gratam, firmam et stabilem habebamus et acceptam. Et de totali summa predictorum quindecim denariorum de qualibet libra, secundum appreciationem predictam valoris possessionum predictarum, a dictis quatuor probis hominibus factam, me tenui pro pagato in pecunia numerata; de qua pecunie summa dictos burgenses et omnes alios ibi possessiones habentes ac eorum heredes, sive successores, quittavi in perpetuum penitus et precise. Renuncians specialiter et expresse exceptioni pecunie michi non solute et non numerate, ac spei numerande, volens et concedens ut omnes predicti burgenses et eorum heredes seu successores, et omnes alii, ubicumque mansionarii fuerint, excasuras parentum fratrum, sororum, consanguineorum et predecessorum decedentium, sine aliqua perturbatione a me vel heredibus seu successoribus nostris eis facienda vel inferenda et absque interventu pecunie de cetero habeant, capiant et possideant pacifice et quiete. Omnes vero excasure que apud Vermentonem in terra justicia et finagio de Vermentone evenerint ad propinquiorem heredum, ubicumque sit, et de dominio qualicumque, ac etiam ubicumque bona decedentium fuerint, sine ullo interventu pecunie devolvantur; et si aliquem excasuram evenire contigerit, que ab herede non fuerit requisita, per annum et diem justo heredi reservabitur in manu quatuor fide dignorum burgensium meorum de Vermentone, quos burgenses mei de Vermentone super hoc duxerint eligendos; quibus, anno et die elapsis, si ab herede non fuerit requisita, michi vel mandato meo tradetur ad custodiendum justo heredi et servandum. Promitto etiam bona fide et per juramentum meum inde prestitum corporale, me omnes predictas et singulas conventiones firmiter et inviolabiliter servaturum, et contra eas seu aliquem earumdem per me vel per alium de cetero non venturum, et quod istam franchisiam a me, ut dictum est, venditam, quittam et remissam erga omnes garentizabo, liberabo et defendam ac eisdem burgensibus reddam, restituam et persolvam omnia dampna deperdita, coustamenta, missiones et expensas que et quas ipsi burgenses vel eorum heredes seu successores, pro defectu dicte garentie seu ob aliquem defectum meum vel heredum seu successorum meorum incurrerent, sustinerent, facerent et haberent. Et ad hec omnia et singula tenenda, complenda et firmiter observanda, me heredes et successores meos obligo penitus et pacifice. Renuncians sub prestiti religione juramenti mei in hoc facto, restitutioni in integrum, videlicet ne possimus dicere me vel heredes seu successores meos in aliquo propter hoc esse lesos omnis juris auxilio canonici et civilis, omnisque alii juris constituto et constituendo consuetudinario, scripto etiam et non scripto, omni consuetudine et statuto, omnibus litteris et privilegiis apostolicis impetratis et impetrandis, concessis et concedendis, omnibus rebus aliis universis per que et quas dicte conventiones vel aliqua earumdem possint impediri in aliquo, ac etiam perturbari. Quia non aliqui quorum nomina subsequuntur, qui in terra mea finagio et justicia de Vermentone bona mobilia et teneturas habent et possident, dicte franchisie noluerunt consentire, eorum possessione inferius nominandas dignum duxi exceptandas...... Concessi dictis burgensibus et eorum heredibus quod ego dictas conventiones a reverendo episcopo Autissiodorensi et a nobili viro comite Barri et a dicta Johanna uxore sua, per eorum litteras faciam cum mei, sumptibus confirmari; et sciendum quod omnes justicia redditus et alie consuetudines quas hactenus in predictis burgensibus habeam mihi salve remaneant, exceptis hiis que dictis burgensibus et eorum heredibus a me superius sunt concessa; et quantum ad omnia et singula premissa fuerunt fideliter et inviolabiliter observanda, jurisdictioni reverendi patris episcopi Autissiodorensis me supponi volens et concedens, quod absit, seu heredes meos ac etiam successores contra premissa vel aliqua premissorum venire, vel aliquid contingeret, quod dictus dominus episcopus, monicione premissa, iis me et heredes meas ac eciam successores possit excommunicationis sententiam promulgare, terram meam interdicti sententie supponens. In cujus rei testimonium et perpetuam firmitatem presentes litteras dictis burgensibus sigillo meo tradidi sigillatas. Datum anno Domini M. CC. LXIV, mense aprili. Nos autem premissa omnia et singula in prenominatis litteris contenta, quantum in nobis est, rata et grata habente ea laudari approbamus et tenore presencium auctoritate regie confirmamus, salvo in aliis jure nostro et in omnibus quolibet alieno. Que ut perpetuam firmitatem obtineant presentes litteras sigilli nostri facimus munimine roborari. Actum Parisius, anno Domini M. CCC. undecimo, mense maio.